বুদ্ধিবৃত্তিক যুদ্ধটির মূল হাতিয়ারটি হলো কোরআনের জ্ঞান। আল্লাহতায়ালা-প্রদত্ত এ অস্ত্রটি ছাড়া এ যুদ্ধে বিজয় অসম্ভব। নবীজী (সাঃ) ও তাঁর সাহাবায়ে জীবনে সে বুদ্ধিবৃত্তিক জিহাদটি নবুয়ত প্রাপ্তির প্রথম দিন থেকেই শুরু হয়েছিল। অস্ত্রের জিহাদটি শুরু হয়েছিল হিজরতের পর।তবে বুদ্ধিবৃত্তির জিহাদে বিজয়ী না হলে স্রেফ অস্ত্রের জিহাদে ইসলামী দর্শন ও বিধান রাষ্ট্রের বুকে বিজয়ী করা যায় না। প্রতিষ্টাও পায় না। তখন অস্ত্রযুদ্ধের বিজয় নিছক সামরিক বিজয় থেকে যায়। ভারতে মুসলিম বিজয়টি সে পর্যায়েই রয়ে গেছে। মহান আল্লাহতায়ালা চান, প্রতিটি ঈমানদার বুদ্ধিবৃত্তিক জিহাদের আমৃত্যু সৈনিকে পরিণত হোক।তাই,ফরজ করেছেন কোরআনের জ্ঞানার্জনকে। নবীজী (সাঃ)র সাহাবাগণ শুধু যে অস্ত্রের জিহাদে শতকরা ৭০ থেকে ৮০ ভাগ শহীদ হয়েছেন তা নয়, বুদ্ধিবৃত্তির ময়দানেও সবচেয়ে বড় বিজয়টি একমাত্র তারাই এনেছিলেন।ফিকাহ, তাফসির, ইসলামের আইন ও দর্শন নিয়ে বড় বড় গবেষণা তো হয়েছে তাদের দ্বারাই। ফলে আল্লাহতায়ালা ও তাঁর রাসূলের উপর যে অটল বিশ্বাস এবং শরিয়তি বিধানের প্রতি যে অনড় আস্থা সে আমলে প্রতিষ্ঠা পেয়েছিল –সেটি কি আজ ভাবা যায়?